अर्जुन महेन्द्र पर्वत पर होकर मणिपुर पहुँचे। वहाँ के राजा चित्रवाहन बड़े धर्मात्मा थे। उनकी सर्वांगसुन्दरी कन्या का नाम चित्रांगदा था। एक दिन अर्जुन की दृष्टि उस पर पड़ गई और वहाँ के राजा चित्रवाहन के पास जाकर कहा, ‘राजन्! मैं कुलीन क्षत्रिय हूँ। आप मुझसे अपनी कन्या का विवाह कर दीजिए।’ चित्रवाहन के पूछने पर अर्जुन ने बतलाया कि मैं पाण्डुपुत्र अर्जुन हूँ। चित्रवाहन ने कहा कि वीरवर! मेरे पूर्वजों में प्रभंजन नाम के राजा हो गये हैं। उन्होंने संतान न होने पर उग्र तपस्या करके देवाधिदेव महादेव को प्रसन्न किया। उन्होंने वरदान दिया कि तुम्हारे वंश में सबके एक-एक संतान होती जायेगी। वीर! तब से हमारे वंश में वैसा ही होता आया है। मेरे यह एक ही कन्या है, इसे मैं पुत्र ही समझता हूँ। इसका मैं पुत्रिका-धर्म के अनुसार विवाह करूँगा, जिससे इसका पुत्र मेरा दत्तक पुत्र हो जाये और मेरा वंशप्रवर्तक बने। अर्जुन ने राजा की शर्त मान ली। पुत्र होने पर अर्जुन राजा से अनुमति लेकर फिर तीर्थयात्रा के लिए चल पड़े।